BULLBY – FAGLIG NETTVERK FOR BYUTVIKLINGENS LANGE LINJER - OSLO

**STYRETS ÅRSBERETNING**

for perioden 1. januar 2018 – 28. mars 2019[[1]](#footnote-1)

Virksomheten til Bullby i perioden har omfattet en kombinasjon av utadrettede tiltak og oppgaver knyttet til drift og utvikling av virksomheten.

**Utadrettede tiltak**

**Fornebuseminar 3. mai 2018**

«Erfaringsseminar fra arbeidet med etterbruken av flyplassområdet på Fornebu: Hva gikk bra og hva kunne ha vært bedre?».

Seminaret ble gjennomført med 30 eksternt påmeldte deltakere - 45 deltakere i alt. Hans Kristian Lingsom og Rolf Jensen var programansvarlige. Peter Butenschøn var møteleder. Det følgende er programansvarliges oppsummering:

Innleggene fra opprinnelige grunneiere (Staten og Oslo kommune) og planmyndighet Bærum kommune viste ulike syn på hva som var bra og hva som var dårlig med planprosessen. At grunneierne ikke klarte å organisere seg i et varig samarbeid for utvikling av området -- men solgte seg ut så snart de kunne - ble ansett som problematisk fra planmyndighetens side. Det førte til at "finansakrobater" kunne sette seg i førersetet på grunneiersiden. Grunneierne på sin side mente at Bærum kommunes politikere gikk inn for et boligtall som var altfor lavt. Senere endring i boligtallet førte imidlertid til at kommunen gjennom utbyggingsavtaler kunne sikre bidrag til sosial infrastruktur og rimelige utleieboliger. Trinnvis opptrapping av boligtallet gir også nå muligheter for grunneierbidrag til realisering av T-bane til Fornebu. Forøvrig førte oppsplittingen av myndighetsansvar på samferdselssektoren til en lidelseshistorie uten like i arbeidet med å realisere en bane-løsning til Fornebu i tiden fra 1996 til nå. Banen er pr. dags dato ennå ikke fullfinansiert.

**Partneravtale med Oslo Europeisk Miljøhovedstad 2019 – European Green Capital 2019**

Avtalen er basert på gjennomføring av fire politiker-verksted på Litteraturhuset i perioden 28.1. til 3.4.2019. Bullbys faggrupper fikk ansvaret for å forberede og gjennomføre verkstedene.

Avklaring av de enkelte verkstedenes innretning, som en interessant arena for politikere i Oslo og nabokommunene, ble gjort i samråd med Bernt Bull mht. tidspunkt, varighet og innretning på diskusjon/samtale med og mellom politikerne. Utvikling av et tydelig faglig fokus som også fronter bærekraftutfordringene har vært krevende, men avklarende for å profilere hovedtema på verkstedene. Opprinnelig var planen å organisere møtene som verksteder utelukkende beregnet på politikere. Dette for å få politikerne i tale på en ryddig og avslappet måte. Det var imidlertid få som meldte seg innen fristen, og Bullby valgte å annonsere verkstedene som åpne møter.

Bullby inviterte politikere i de ni politiske partiene i Oslo, i Byutviklingskomiteen og Samferdsels- og miljøkomiteen, i de 15 bydelene, samt Oslos nabokommuner og Akershus fylkeskommune. Da ingen meldte interesse for verksted 1 om regional organisering ble dette utsatt.

Inge Willumsen har vært/er Bullbys kontaktperson mot Miljøhovedstadsåret.

**Politikerverkstedene i Litteraturhuset i 2019**

Markedsføring av verkstedene har i hovedsak omfattet invitasjoner og påminnelser sendt av de enkelte Bullby-medlemmer til aktuelle fagmiljøer og interesserte enkeltpersoner. Verkstedene har vært omtalt/omtales (3. april-verkstedet) på nettsidene til Litteraturhuset og Miljøbyhovedstaden samt på bullby.net

***1 Hvordan kan veitransporten klare sin del av Oslos klimamål?***

Dette verkstedetble gjennomført i regi av ATP-gruppa 6. februar med fire av ni påmeldte politikere. Njål Arge var møteleder og Gustav Nielsen innleder. Totalt ca 35 deltakere. På grunnlag av en presentasjon av fakta og utviklingstrekk ble diskusjonen rettet mot fem Bullby-innspill for at de vedtatte målene for veitrafikkens utvikling og klimagassutslipp skal kunne nås:

1*. Oslopakke 3 og Nasjonal transportplan må miljø-revideres.*

*2. GPS-basert veiprising bør utredes og gjennomføres.*

*3. Elbil-politikken må justeres.*

*4. Ny regional og områdevis parkeringspolitikk må utformes.*

*5. Nasjonal karbonavgift med fordeling.*

På tross av en rekke positive reaksjoner på innspillene, synes det politiske miljø å mangle helhetsgrep og en plan for den raske omleggingen av samferdselen som klimamålene krever. Lokale myndigheter og staten må samvirke for mer kraftfulle tiltak.

 ***2 «Boligkvalitet og bomiljø»*** i regi av Boliggruppa ble gjennomført 13. mars. Det møtte politikere fra Høyre, Sosialistisk Venstreparti Miljøpartiet De Grønne, Rødt og Kristelig Folkeparti. I salen var det nærmere 40 frammøtte. Jon Guttu var møteleder, Lene Schmidt og Johan-Ditlef Martens var

innledere. Det var om lag 40 personer til stede. Følgende fire spørsmål ble diskutert mellom partiene og etter hvert også med salen.

1. *Skal barnefamilier og folk med midlere og lavere inntekter kunne bo i hele byen?*
2. *Bør minste arealstandarden på 35 m2 på boliger økes, (for eksempel til 50 kvadratmeter?)*
3. *Bør krav til sol på fasader og utearealer økes utover dagens praksis (for eksempel sol på halvparten av utearealene kl. 15.00 ved høst- og vårjevndøgn?)*
4. *Bør det etableres en «tredje sektor» i boligmarkedet med pris- og omsetningskontrollerte boliger?*

Svarene fulgte en ganske «tradisjonell» inndeling med skepsis og motstand mot å regulere markedet og det som bygges fra de borgerlige partienes side, mens venstresiden klart så behovet for å etablere en «tredje sektor» med boliger underlagt pris og omsetningskontroll. Byrådet vil avlevere en innstilling om dette i den nærmeste fremtiden.

***3******Bymiljø i Miljøbyen*** arrangeres 3. april. 14 politikere er påmeldt. Susan Brockett skal være møteleder og Peter Butenschøn innleder til en diskusjon som rettes mot tre hovedspørsmål:

1. *Hvordan vil ditt parti sikre at kvaliteter styrkes, slik at lokale sentre ikke fortettes i hjel?*
2. *Hvilke krav vil ditt parti stille til offentlige og private utbyggere, for å sikre kvaliteter i en attraktiv hverdagsby og miljøby?*

*3. Hvordan vil ditt parti sikre grønne verdier når de utfordres av utbygging og fortetting?"*

**Medvirkning i Urban Future – internasjonal konferanse 22. – 24. mai 2019**

Bullby har meldt fra til FutureBuilt, sekretariat for Urban Future, at vi har interesserte medlemmer som kan bistå i å gjennomføre et befarings-/guideprogram i løpet av konferansen og i dagene forut for og etter konferansen. Avtale om slik medvirkning gir den enkelte gratis adgang til konferansens ulike fagarrangement.

**Nettsiden www.bullby.net**

Bullby.net er gjennom flere møter blitt videreutviklet etter innspill fra Bullbys medlemmer. Men det har ikke gitt noen økt publiseringsaktivitet i 2018. Nettredaktøren Gustav Nielsen etterlyser aktiv medvirkning fra medlemmene i å skrive og kommentere innlegg. Det er viktig at medlemmene gjør ulike fagmiljøer oppmerksomme på nettsiden, som nå er ganske innholdsrik og trolig den eneste uavhengige nettsiden for byutvikling i landet.

**“Oslo byplanleggings lange linjer”**

Bokprosjekt om “Oslo byplanleggings lange linjer” har stått litt i stampe, vesentlig på grunn av gruppemedlemmenes aktive deltakelse i forberedelsene til BULLBYs møteserie i forbindelse med Miljøhovedstadsåret og kommunevalget 2019. Dette arbeidet har imidlertid også bidratt med bakgrunnsstoff for det videre arbeidet med byplanhistorien. Redaksjonen er nylig blitt styrket. Den består nå av Arvid Strand, Brede Norderud og Haakon Thaulow, i tillegg til de opprinnelige medlemmene Terje Kleven, Sven Erik Svendsen og Gustav Nielsen.

**Internt**

**Medlemmer og medlemsmøter**

Ved årets slutt har Bullby 30 medlemmer med Brede Norderud, Haakon Thaulow og Njål Arge som nye medlemmer i løpet av året.

Det er i rapportperioden holdt syv medlemsmøter, Bullby 43 – 49, hvorav Bullby 43 i kombinasjon med Årsmøtet. Med unntak av Bullby 43, som ble holdt i Lindeberglokalet, er møtene holdt i møterom «Garasjen» hos Asplan-Viak, Kongensgt 1.

Fremmøtet har variert fra 14 til 20 deltakere – gjennomsnitt drøye 17 deltakere. Det er sendt ut referat fra alle medlemsmøtene.

Ordningen med en «hovedsak» med byplanfaglig innhold har gjort møtene mer spennende og interessante.

* + Bymiljø v/Ola Bettum i Bullby 43
	+ Bolig- og områdeutvikling v/faggruppe Bolig i Bullby 44
	+ BULLBYs deltakelse i Oslo som miljøhovedstad v/Inge Willumsen i Bullby 45
	+ Områdeutvikling v/Magnus Boysen i Bullby 46
	+ Ideologiladede planbegrep v/Arvid Strand i Bullby 47 og videreført i neste møte
	+ Om endimensjonal adferd i en mangfoldig verden v/Arvid Strand i Bullby 48
	+ Områdeutvikling i Oslo v/Synnøve Bøgeberg, byrådsavd. for byutvikling,

Oslo kommunes utvidede boligpolitikk v/Jon Carlsen samt

Områdeutvikling i Bergen v/ Bente Florelius i Bullby 49

**Faggrupper**

De tre faggruppene Areal og transport, Bolig samt Bymiljø har arrangert egne møter og befaringer – bl.a. som ledd i forberedelsene til politikerverkstedene. Gjennom arbeidet med verkstedene er det avklart at vi skal konsentrere faggruppe Bymiljøs innsats mot lokale bysentre framfor Oslo bysentrum.

Ny faggruppe for Områdeutvikling ble dannet høsten 2018 med Rolf H Jensen som leder. Hovedoppgaven er å utvikle et mer fruktbart samarbeid om by-transformasjon og områdeutvikling mellom partene kommune-næringsliv-lokalbefolkning/ lokale organisasjoner.

Det er styrets oppfatning at etablering av faggruppene, som hver har 6-8 medlemmer, har vært meget fruktbart. Medlemmene har blitt aktivisert i større grad enn tidligere, og styret har fått parter å samspille med i utvikling og gjennomføring av utadrettede tiltak.

**Økonomi**

Søknaden til KMD om kr 150 000 i tilskudd til politikerverkstedene tilfredsstilte kravene til faglig innhold, men ble ikke innvilget på grunn av stor pågang av søkere.

Gjennomføring av Fornebuseminaret med kr 300 i deltakeravgift gikk grovt sett i balanse. Takk til OBOS for gratis lokaler – blomster oversendt.

Ved årets slutt hadde alle medlemmene innbetalt årskontingent for 2018 på kr 300. Syv medlemmer har i tillegg betalt inn slik at deres kontingent på kr 300 for 2019 er dekket inn.

Driften gir for 2018 et underskudd på ca kr 6200. Jfr årsregnskap.

Takk til Asplan-Viak i Oslo som lar oss gratis bruke møterom Garasjen til våre medlemsmøter.

**Styremøter**

Det er gjennomført åtte styremøter i 2018 og tre styremøter i 2019, hvorav noen med andre medlemmer som deltakere i aktuelle saker. Varamedlemmene har deltatt på de fleste styremøtene. Det er utarbeidet referat fra alle styremøtene. Oppgaven med å skrive referat går på omgang.

**Styrets sammensetning**

Styret som ble valgt for perioden 2016 /2017 ble i årsmøtet i 2018 gjenvalgt for ett år.

Styret konstituerte seg selv:

*Jon Guttu, leder fra årsmøtet 2018*

*Kjell Spigseth, medlem*

*Gustav Nielsen, medlem og nettredaktør*

*Inge Willumsen, medlem og kasserer*

*Hans Kristian Lingsom, varamedlem 1*

*Bente Florelius, varamedlem 2*

**Valgkomite og revisor**

Under årsmøtet i 2018 ble Rolf H Jensen, Solveig Aaen og Arvid Strand, etter styrets forslag, valgt til valgkomite. Peter Butenschøn ble gjenvalgt til revisor.

Oslo, 28. mars 2019

Kjell Spigseth Gustav Nielsen Jon Guttu

Hans Kristian Lingsom Bente Florelius Inge Willumsen

1. Årsberetningene har tidligere gått fra årsskifte til årsskifte, men styret besluttet 19. mars 2019 å la beretningen gå fram mot Årsmøtet, som regel holdes i mars/april, for å kunne berette om viktige aktiviteter i det nye året [↑](#footnote-ref-1)